Nordjyllands største iværksætter-event: Her får du de gyldne råd
7. nov 2017, kl. 18:11 Skrevet af: Emil Kjær Jørgensen
Går du med tanker om at starte dit helt eget firma, eller er du i gang med at udleve iværksætter-drømmen?
Så skal du gøre dig selv den tjeneste at tilmelde dig til Iværksætteraften 2017 i Aalborg Kongres & Kultur Center. Det finder sted næste onsdag den 15. november.
Hvis du bare har den mindste berøring med iværksættermiljøet, så bliver den her aften noget helt særligt for dig.
Det her er en aften for dem, der leger med tanken om opstart af egen virksomhed, men i lige så høj grad for dem, der allerede har et par år på bagen. For man kan altid blive klogere og inspireret.
Der er plads til 800 deltagere, og det er gratis at tilmelde sig. Det er dog nødvendigt med tilmelding til Iværksætteraften 2017.
Du kan blandt andet møde Andreas Dirksen, der lavede en bogklub på abonnement og solgte det til en større virksomhed med stor profit.
Der er SNT-drengene fra Aalborg, der flyver afsted med deres tøjkollektioner. De startede med en succesfuld crowdfunding-kampagne.
Du kan blandt andet møde de succesfulde SNT-drenge
Droner er det nye hotte, og her kommer iværksætteren Bastian Bæk fra Dronefoto Nord også forbi og fortæller om sit eventyr.
Nordjyllands største iværksætter-event i AKKC i Aalborg arrangeres af Aalborg, Rebild og Jammerbugt Kommune.
Som repræsentant for Aalborg Kommune har BusinessAalborg har en væsentlig andel i planlægningen af det store arrangement.
“Man kan godt betragte det som en iværksætterfest. Her møder man en masse andre spændende iværksættere, som man kan netværke med, og med mulighed for at få åbnet nogle potentielt vigtige døre.
Derudover kan man møde en masse forskellige rådgivere, hvor man kan få gode gratis råd. Det er noget, man ikke bør snyde sig selv for,” siger Lone Borg, erhvervskonsulent hos BusinessAalborg, til MigogAalborg.
I Danmark udgør iværksættere 11 procent af alle aktive virksomheder viser en analyse fra Eurostat. Det betyder, at den samlede virksomhedsmasse er relativt ung.
Samtidig betyder det, at Danmark indtager en flot 3. plads, for i Europa er det kun Storbritannien og Polen, som oplever en større andel af iværksættere.
De tidligere år, hvor BusinessAalborg har været medarrangør på Iværksætteraften, har responsen også været rigtig god.
“Man går fra sådan en aften med en masse ny energi og gå på mod. Dem der skal snakke på scenen til denne aften, er jo ikke Martin Thorborg eller Jesper Buch.
Det er nogle mennesker, som man sagtens kan identificere sig med, og som måske bare for et halvt år siden har stået med samme udfordringer, som flere i salen kæmper med,” forklarer Lone Borg.
Iværksætter-events i hele landet
Iværksætteraften 2017 i Aalborg er faktisk en del af noget meget større. I næste uge er det Global Entrepreneurship Week.
Her arbejder organisationer og virksomheder sammen om at fremme og udvikle iværksætterlysten i Danmark.
På verdensplan sætter i alt 170 lande ekstra fokus på iværksætteri i den uge med over 35.000 forskellige arrangementer målrettet iværksættere.
I Danmark alene er der over 250 arrangementer.
“Der er cirka 1.000 nye virksomheder om året alene i Aalborg Kommune. Så det er endnu vigtigere, at vi er med til at skabe de bedste forhold og skabe et fælles rum for de her mange iværksættere.
Til sådan en aften møder man en masse, som man har noget til fælles med, og vi opfordrer til, at man netværker på livet løs. Sidst på aftenen kårer vi blandt andet de tre bedste netværkere,” fortæller Lone Borg.
“Vi har gjort meget ud af, at deltagerne ikke bare kommer til at sidde passivt, men bliver en aktiv del af arrangementet. Derudover kører vi det i tre temaer med Finansiering og Investorer, Tech & Innovation samt Salg og Markedsføring. Så man vælger i princippet det spor, hvor man mener, at man kan få mest muligt ud af. Det, håber vi, bliver taget godt imod,” siger Lone Borg.
Du kan se hele programmet og læse mere om Iværksætteraften 2017 på næste onsdag den 15. November – lige her
Du kan tilmelde dig gratis til aftenen lige her.